Näsin kivi

Näsin kivi on iso siirtolohkare ja tunnettu näköalapaikka Porvoon Näsinmäellä. Siirtolohkare on haljennut, mutta se ei ole juurikaan madaltanut kiveä. Näsinmäki on Porvoonjoen länsirannalla ja sieltä avautuu näköala kaupunkiin. Näsin kivi oli turistinähtävyys jo 1800-luvun loppupuolella ja sen päälle oli tehty puinen lava. Nykyään kiven päällä on ilmeisesti 1930-luvulla tehty betoninen näköalatasanne, jonne johtavat betoniset portaat.

Näsin kivi on tarinan mukaan jättiläisen sinne heittämä. Lähistöllä asunut rauhaa ja hiljaisuutta rakastanut aamu-uninen jättiläinen häiriintyi ja ärtyi Porvoon tuomiokirkon rakentamisen äänistä ja viimeinen pisara oli, kun kirkon uudet kellot alkoivat soida varhain sunnuntaiaamulla. Jättiläinen otti suuren siirtolohkareen käteensä ja heitti sen kohti Porvoota tarkoituksenaan hiljentää kirkonkellot. Heitto jäi lyhyeksi ja kivi putosi Näsinmäelle aivan Näsin kartanon viereen. Jättiläinen muutti hiljaisemmille seuduille Sipoon metsiin.

Lähteet

Aiheesta muualla 

Porvoon nähtävyydet
Suomen siirtolohkareet
Suomen luonnonmuistomerkit
Porvoon historia
Porvoon julkiset taideteokset ja muistomerkit